# Abodi Nagy Béla

### A Wikipédiából, a szabad lexikonból.

Abodi Nagy Béla (Székelyszenterzsébet, 1918. július 13) magyar festő.

## [szerkesztés] Életrajza és munkássága

Édesapja, D.Dr. Nagy Géza református lelkész, teológiai professzor, vallástörténész, filozófus volt. Édesanyja Csoma Juliska. Bátyjai Géza és István, húga Julianna.

1924 őszén a család a Kolozs megyei Magyarbikalra költözött. Itt végezte el az elemi iskolát. 1928-ban szüleivel végleg Kolozsváron telepedett le, ahol édesapja a Református Teológia professzora lett. 1928-1936 között a kolozsvári Református Kollégiumban végezte középiskolai tanulmányait. Közben írásai jelentek meg az Ifjú Erdély és a Pásztortűz című folyóiratokban.

1936 őszén felvételizett a bukaresti Szépművészeti Akadémiára. Camil Ressut választotta tanítómesterének. 1940 tavaszán 24 művét állította ki egy bukaresti csoportkiállításon. 1940 őszétől Budapesten, a Képzőművészeti Főiskolán folytatta tanulmányait, vezető tanára Szőnyi István volt. 1941 tavaszán a Műbarát budapesti tárlatán állított ki a Barabás Miklós Céh tagjaival együtt. Önarcképét a minisztérium megvásárolta. 1941-ben rajztanári oklevelet szerzett. Ősszel Kolozsvár város pályázatán első díjat nyert. Tagja lett a Barabás Miklós Céhnek. 1941-1942 tanévben a budapesti Képzőművészeti Főiskola művészeti szakjának hallgatója volt.

1942 tavaszán feleségül vette Teutsch Éva Klárát. Házasságukból négy gyermek született: Anna, Zsófia, Klára, Géza. Ezután tanítói állást vállalt Kolozskovácsi (Faureni) faluban. Ősszel katonai szolgálatra hívták be.

1943-ban képeivel részt vett a Barabás Miklós Céh csoportkiállításain. 1944 márciusában a budapesti Nemzeti Szalonban hat festményét állították ki a Barabás Miklós Céh tárlatán. Augusztusban tíz munkával vett részt a Barabás Miklós Céh első csoportkiállításán. A többi kiállító művész: Andrásy Zoltán, Fülöp Antal Andor, Szolnay Sándor, Benczédi Sándor, Szervátiusz Jenő és Vida Géza voltak. 1944 őszén frontszolgálatra küldték, majd fogságba került.

1948-ban az Örmény SzSzK-ból hazatért Kolozsvárra. Ugyanebben az évben kiállítást rendezett és grafikusi munkákat vállalt. 1948 és 1964 között számos romániai kortárs író könyvét illusztrálta és több irodalmi klasszikus arcképét készítette el. Festményei a romániai állami képzőművészeti kiállításon és a hivatalosan szervezett külföldi tárlatokon szerepeltek: a Szovjetunióban, Lengyelországban, Magyarországon, Jugoszláviában, Csehszlovákiában, Németországban, Olaszországban, Egyiptomban, Szíriában. 1949 és 1983 között, nyugdíjazásáig, a Kolozsvári Ion Andreescu Képzőművészeti Főiskola festészeti tanszékének tanára volt. 1951-1957 és 1970-1983 között a tanszék vezetője volt.

1956-ban tanulmányutat tett Magyarországon és Bulgáriában. 1958-ban szerepelt a szocialista országok I. triennáléján Moszkvában. 1961-1962-ben készítette el a Kolozsvári Diákművelődési Ház falfestményeinek terveit. A kivitelezést Petre Abrudan és Petru Feier festőművészekkel együtt végezte. 1966-ban tanulmányi céllal Csehszlovákiába és a Németországba utazott. 1970-1978 között a Szovjetunióban tett több tanulmányutat.

1989-től aktív szerepet vállalt az erdélyi művelődési és közéletben. Több társával újrateremtője lett a Barabás Miklós Céhnek, melynek tiszteletbeli elnökévé választották. 1998-ban, Budapesten gyűjteményes kiállítást rendeztek műveiből. 2000-ben A jövő fénye címmel magyar portréfilm készült róla (rendező Szakács Sára, operatőr Nemescsói Tamás). 2004. október-novemberében Abodi Nagy Béla retrospektív kiállítása nyílt a Kolozsvári Erdélyi Szépművészeti Múzeumban, a kolozsvári Bánffy-palotában.

## [szerkesztés] Kitüntetései

1951-től a Románia Szocialista Köztársaság Képzőművészeti Szövetségének tagja. 1953-ban a Munkaérdemrend II. fokozatával és Munkaéremmel tüntették ki. 1954 A Román Népköztársaság Állami Díja Fónagy elfogatása című kompozíciójáért. 1955-ben a Román Népköztársaság Állami Díját kapta Kritika című festményéért. 1968-ban kitüntették a Kulturális Érdemrend IV. fokozatával.

## [szerkesztés] Családja

Abodi családjának tagjai:

- Nagy Géza festőművész, képgrafikus, computer-művész (Magyarország)[1] [2]
- Nagy Stoica Georgeta festőművész, grafikus, designer és computerművész Magyarország)[3]
- Nagy Dorottya Dr. jogász, internetjogász (Magyarország) [4]
- Nagy Anna festőművész (Görögország)
- Andonis Papadopoulos festőművész (Görögország)
- Papadopoulos Nagy Ildikó Niké grafikus (Görögország)
- Kocsis Nagy Klára zongoraművész, tanár,
- Kocsis Előd, szobrászművész
- Kocsis Nagy Noémi művészettörténész
- Nagy Zsófia, matematikus, informatikus (Magyarország).

## [szerkesztés] Források

Abodi Nagy Béla munkásságáról, az Abodi-bibliográfiáról további részletek hozzáférhetők a Magyarországon, Romániában megjelent művészeti, kortárs művészeti lexikonokban, az erdélyi magyar, a magyarországi és romániai képzőművészetet bemutató kiadványokban, az Erdélyi Magyar Ki-kicsoda eddigi köteteiben, a Bajor Andor által írott, a bukaresti Kriterion könyvkiadó gondozásában, 1987-ben megjelent Abodi Nagy Béla című monográfiában.

## [szerkesztés] Külső hivatkozások

- Dr. Livia Dragoi cikke
- Németh Júlia cikke

A lap eredeti címe "http://hu.wikipedia.org../../../a/b/o/Abodi_Nagy_B%C3%A9la_506d.html"

Kategóriák: Magyar festők | Kolozsváriak

##### Views

- Szócikk
- Vitalap
- Aktuális változat

##### Keresés